dwar l-iffunzjonar tad-djalogi u tal-konsultazzjonijiet dwar id-Drittijiet tal-Bniedem ma' Pajjiżi Terzi Kumitat għall-Affarijiet Barranin OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi 25 MOZZJONI GĦAL RIŻOLUZZJONI TAL-PARLAMENT EWROPEW dwar l-iffunzjonar tad-djalogi u tal-konsultazzjonijiet dwar id-Drittijiet tal-Bniedem ma' Pajjiżi Terzi Il-Parlament Ewropew , – wara li kkunsidra l-ftehimiet kollha bejn l-UE u pajjiżi terzi u l-klawsoli dwar id-drittijiet tal-bniedem u d-demokrazija f'dawn il-ftehimiet, – wara li kkunsidra l-Artikoli 177, 178, 300 u 310 tat-Trattat KE u l-Artikoli 3, 6, 11, 19 u 21 tat-Trattat dwar l-Unjoni Ewropea, – wara li kkunsidra l-Linji Gwida ta' l-Unjoni Ewropea u b'mod partikolari l-linji gwida ta' l-UE dwar id-Djalogi dwar id-Drittijiet tal-Bniedem, adottati fit-13 ta' Diċembru 2001, u l-evalwazzjoni ta' l-implimentazzjoni ta' dawk il-Linji Gwida, adottata fid-9 ta' Diċembru 2004, – wara li kkunsidra r-riżoluzzjoni tiegħu ta' l-14 ta' Frar 2006 dwar il-klawsola dwar id-drittijiet tal-bniedem u d-demokrazija fil-ftehimiet ta' l-Unjoni Ewropea ĠU C 290 E, 29.11.2006, p. 107. kif ukoll is-segwitu għal dik ir-riżoluzzjoni hekk kif imressaq mill-Kummissjoni, – wara li kkunsidra d-dokument tal-Kunsill dwar l-integrazzjoni sistematika tad-drittijiet tal-bniedem fis-CFSP u f'politiki oħra ta' l-UE, adottat fis-7 ta' Ġunju 2006, – wara li kkunsidra l-Ftehima ta' Qafas tas-26 ta' Mejju 2005 bejn il-Parlament Ewropew u l-Kummissjoni, – wara li kkunsidra r-riżoluzzjoni tiegħu tal-25 ta' April 2002 dwar il-komunikazzjoni tal-Kummissjoni lill-Kunsill u lill-Parlament Ewropew dwar is-sehem ta' l-Unjoni Ewropea fil-promozzjoni tad-drittijiet tal-bniedem u tad-demokratizzazzjoni fil-pajjiżi terzi ĠU C 131 E, 5.6.2003, p. – wara li kkunsidra r-riżoluzzjonijiet preċedenti tiegħu dwar is-sitwazzjoni tad-drittijiet tal-bniedem fid-dinja, – wara li kkunsidra d-dibattiti u r-riżoluzzjonijiet ta' urġenza preċedenti tiegħu dwar każijiet ta' ksur tad-drittijiet tal-bniedem, tad-demokrazija u ta' l-istat tad-dritt, – wara li kkunsidra r-Regolament (KE) Nru 1889/2006 tal-Parlament Ewropew u tal-Kunsill ta' l-20 ta' Diċembru 2006 dwar it-twaqqif ta' strument finanzjarju għall-promozzjoni tad-demokrazija u tad-drittijiet tal-bniedem mad-dinja kollha ĠU L 386, 29.12.2006, p. – wara li kkunsidra l-konklużjonijiet milħuqa fid-dibattiti li saru fis-Sottokumitat tiegħu għad-Drittijiet tal-Bniediem, waqt il-laqgħat tat-3 ta' Mejju 2007 dwar id-drittijiet tal-bniedem fiċ-Ċina u fl-Użbekistan u tat-23 ta' April 2007 dwar id-drittijiet tal-bniedem fir-Russja, – wara li kkunsidra r-riżoluzzjonijiet tiegħu ta' l-10 ta' Mejju 2007 dwar is-Samit bejn l-UE u r-Russja f'Samara fit-18 ta' Mejju 2007 Testi Adottati, P6_TA(2007)0178 . , tas-26 ta' April 2007 dwar ir-repressjoni riċenti ta' dimostrazzjonijiet fir-Russja Testi Adottati, P6_TA(2007)0169 . , tat-18 ta' Jannar 2007 dwar ħames infermiera Bulgari u tabib Palestinjan li nstabu ħatja u ntbagħtu l-ħabs mil-Libja Testi Adottati, P6_TA(2007)0007 . , tas-16 ta' Novembru 2006 dwar l-Iran Testijiet Adottati, P6_TA(2006)0503 . , tas-26 ta' Ottubru 2006 dwar l-Użbekistan Testijiet Adottati, P6_TA(2006)0467 . u tas-7 ta' Settembru 2006 dwar ir-relazzjonijiet bejn l-UE u ċ-Ċina ĠU C 305 E, 1.12.2006, p 219. , – wara li kkunsidra l-konklużjonijiet dwar l-Asja Ċentrali milħuqa waqt l-2796 laqgħa tal-Kunsill dwar ir-Relazzjonijiet Barranin li saret fil-Lussemburgu fit-23 ta' April 2007; dwar il-Ftehimiet ta' Sħubija u ta' Koperazzjoni mal-Kirgistan, mal-Każakistan u ma' l-Użbekistan, li diġà daħlu fis-seħħ; dwar il-Ftehimiet ta' Sħubija u ta' Koperazzjoni mat-Taġikistan u mat-Turkmenistan, li ġew iffirmati iżda għadhom ma ġewx irratifikati; u dwar id-Dokument ta' Strateġija tal-Kummissjoni dwar l-Ażja Ċentrali 2002-2006, – wara li kkunsidra l-Artikoli 8, 9, 96 u 97 u l-Anness VII tal-Ftehima ta' Sħubija bejn il-membri tal-Grupp ta' Stati ta' l-Afrika, il-Karibew u l-Paċifiku (ACP) u l-Komunità Ewropea u l-Istati Membri tagħha, iffirmata f'Cotonou fit-23 ta' Ġunju 2000 u emendata fil-Lussemburgu fil-25 ta' Ġunju 2005, (il-Ftehima ta' Cotonou), – wara li kkunsidra r-riżoluzzjonijiet ta' l-Assemblea Parlamentari Konġunta bejn l-ACP u l-UE (ACP-EU JPA) u b'mod partikulari, ir-riżoluzzjoni tiegħu tal-25 ta' Novembru 2004 (adottata fl-Aja) dwar id-djalogu politiku bejn l-ACP u l-UE (l-Artikolu 8 tal-Ftehima ta' Cotonou) ĠU C 80, 1.4.2005, p. – wara li kkunsidra l-Pjanijiet ta' Azzjoni bilaterali adottati mill-Kummissjoni fi ħdan il-Politika Ewropea tal-Viċinanza (ENP) mal-pajjiżi msieħba fl-ENP, bl-eċċezzjoni ta' l-Alġerija, il-Belarus, il-Libja u s-Sirja, – wara li kkunsidra l-Komunikazzjoni tal-Kummissjoni dwar it-tisħiħ ta' l-ENP ( COM(2006)0726 ) u r-riżoluzzjoni tagħha li se toħroġ dalwaqt, – wara li kkunsidra r-rakkomandazzjonijiet tiegħu lill-Kunsill tal-15 ta' Marzu 2007 dwar il-mandati għan-negozjati għal ftehimiet ta' assoċjazzjoni bejn l-Unjoni Ewropea u l-Istati Membri tagħha fuq naħa, u l-Komunita Andina u l-pajjiżi membri tagħha fuq naħa oħra Testi Adottati, P6_TA(2007)0080 . , u bejn l-Unjoni Ewropea u l-Istati Membri tagħha fuq naħa waħda, u l-pajjiżi ta' l-Amerika Ċentrali fuq naħa oħra – wara li kkunsidra r-riżoluzzjonijiet tiegħu tat-12 ta' Ottubru 2006 dwar ir-relazzjonijiet ekonomiċi u kummerċjali bejn l-UE u l-Mercosur bil-ħsieb li tintlaħaq Ftehima ta' Assoċjazzjoni Inter-reġjonali Testi Adottati, P6_TA(2006)0419 . u tas-27 ta' April 2006 dwar sħubija aktar b'saħħitha bejn l-Unjoni Ewropea u l-Amerika Latina ĠU C 296 E, 6.12.2006, p 123. , – wara li kkunsidra l-Artikolu 45 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Barranin u l-opinjoni tal-Kumitat tad-Drittijiet tan-Nisa u l-Ugwaljanza bejn is-Sessi ( A6‐0302/2007 ), A. billi d-djalogi dwar id-drittijiet tal-bniedem huma wieħed minn firxa ta' strumenti li l-UE tista' tuża sabiex timplimenta l-politika tagħha dwar id-drittijiet tal-bniedem, u jikkostitwixxu parti essenzjali ta' l-istrateġija ġenerali ta' l-Unjoni Ewropea mmirata lejn il-promozzjoni ta' l-iżvilupp sostenibbli, tal-paċi u ta' l-istabilità, B. billi l-universalità, l-individwalità u l-indiviżibilità tad-drittijiet tal-bniedem, jiġifieri mhux biss id-drittijiet ċivili u politiċi iżda wkoll id-drittijiet soċjali, ambjentali, ekonomiċi u kulturali, iridu jkunu rispettati u promossi, u billi l-Unjoni Ewropea qed tkompli tistabbilixxi strumenti ta' sustanza għal dan l-għan, C. billi kwalunkwe deċiżjoni sabiex jinbeda djalogu dwar id-drittijiet tal-bniedem tittieħed fuq il-bażi ta' ċerti kriterji adottati mill-Kunsill li f'isem l-UE jqis it-tħassib ewlieni dwar is-sitwazzjoni tad-drittijiet tal-bniedem fit-territorju tal-pajjiż ikkonċernat bħala impenn ġenwin min-naħa ta' l-awtoritajiet tal-pajjiż ikkonċernat, fir-rigward ta' dan it-tip ta' djalogu, sabiex tittejjeb is-sitwazzjoni tad-drittijiet tal-bniedem fit-territorju, u l-impatt pożittiv li jista' jkollu djalogu dwar id-drittijiet tal-bniedem fuq is-sitwazzjoni tad-drittijiet tal-bniedem, D. billi l-Linji Gwida ta' l-UE dwar id-Drittijiet tal-Bniedem jitolbu li l-kwistjonijiet dwar id-drittijiet tal-bniedem jiġu indirizzati b'mod adegwat u sistematiku fil-qafas tad-djalogu politiku ġenerali mħejji flimkien ma' pajjiżi terzi fil-livelli kollha, E. billi fl-2004 il-Kunsill iddeċieda li, darbtejn fis-sena, jeżamina l-istejtus ġenerali tad-djalogi fuq il-bażi ta' ħarsa ġenerali u ta' skeda aġġornata, u billi, fl-istess waqt il-Kunsill enfasizza li d-djalogi m'għandhomx isiru għal perjodu ta' żmien indefinit iżda għal perjodu ta' żmien partikulari, filwaqt li jkun hemm ukoll ħsieb ta' strateġija għat-tmiem, F. billi d-djalogi u l-konsultazzjonijiet dwar id-drittijiet tal-bniedem qed jiġu mħejjija permezz ta' varjeta wiesgħa ta' strutturi, ta' formati u ta' proċeduri, mingħajr kunsiderazzjoni xierqa għall-konsistenza meħtieġa, fattur li jista' jdgħajjef il-kredibilita tal-politika ta' l-UE dwar id-drittijiet tal-bniedem fil-livell internazzjonali, u billi hija mixtieqa aktar trasparenza u kontroll demokratiku fir-rigward ta' l-applikazzjoni tal-Linji Gwida ta' l-Unjoni Ewropea rigward id-Djalogi dwar id-Drittijiet tal-Bniedem, G. billi l-prattika attwali tal-Kunsill hija li tiġi provduta informazzjoni dwar l-aġenda u l-objettivi tar-rawnd li jmiss dwar djalogi/konsultazzjonijiet strutturati dwar id-drittijiet tal-bniedem u jistieden uffiċjal Parlamentari jipparteċipa flimkien mar-rappreżentanti ta' organizzazzjonijiet mhux governattivi, H. billi l-Ftehima ta' Cotonou hija mmirata lejn żvilupp sostenibbli u hija bbażata fuq l-individwu bħala l-protagonista u l-benefiċjarju ewlieni tal-politika ta' l-iżvilupp; billi dan jirrikjedi li d-drittijiet tal-bniedem u l-libertajiet fundamentali jiġu rrispettati u promossi, u billi r-reviżjoni tal-Ftehima fl-2005 rriżultat fi djalogu politiku aktar intensiv skond l-Artikolu 8, b'mod partikolari rigward id-drittijiet tal-bniedem, I. billi n-nuqqas ta' waħda mill-partijiet li tissodisfa obbligu li joħroġ mill-prinċipju tar-rispett tad-drittijiet tal-bniedem, mill-prinċipji demokratiċi u mill-istat tad-dritt kif imsemmi fl-Artikolu 9 tal-Ftehima ta' Cotonou, jirriżulta fit-tnedija ta' proċedura ta' konsultazzjoni skond l-Artikolu 96 sabiex titranġa s-sitwazzjoni, J. billi, filwaqt li l-Artikolu 8 tal-Ftehima ta' Cotonou, li jipprovdi għal djalogu politiku bejn il-pajjiżi ta' l-ACP u l-UE, kif ukoll għal evalwazzjoni regolari tar-rispett tad-drittijiet tal-bniedem, tal-prinċipji demokratiċi, ta' l-istat tad-dritt u tal-governanza tajba, għandu jintlaqa' tajjeb, għad hemm tħassib li din id-dispożizzjoni tintuża biex wieħed jaħrab il-proċedura ta' konsultazzjoni skond l-Artikolu 96 f' każijiet ta' ksur tad-drittijiet tal-bniedem, K. billi, bħala miżura għal żmien qasir f'diversi Pjanijiet ta' Azzjoni ta' l-ENP, huwa rrakkomandat li jiġi mwaqqaf sottokumitat skond l-Artikolu 5 tal-Ftehima ta' Assoċjazzjoni, bil-ħsieb li jiġi żviluppat djalogu politiku strutturat dwar id-demokrazija u l-istat tad-dritt; billi dan is-sottokumitat m'għandu l-ebda setgħa li jieħu deċiżjoni iżda jista' jressaq proposti lill-Kumitat ta' Assoċjazzjoni relevanti jew lill-entitajiet f'livell ogħla fid-djalogu politiku, L. billi l-implimentazzjoni tal-Pjanijiet ta' Azzjoni ENP hija mmoniterjata minn diversi sottokumitati, u billi, skond il-Ftehimiet ta' Assoċjazzjoni bilaterali, l-UE nediet proċess li jkollha sottokumitati għad-drittijiet tal-bniedem, għad-demokratizzazzjoni u għat-tmexxija, għall-pajjiżi kollha ta' l-ENP; billi, sa llum, il-Marokk, il-Ġordan u l-Libanu approvaw il-ħolqien ta' dan it-tip ta' sottokumitati, li diġà ltaqgħu, l-Eġittu approva l-ħolqien ta' sottokumitat li għadu ma ltaqax u t-Tuneżija qiegħda fil-proċess li tapprova sottokumitat, M. billi, bħala riżultat tar-riforma ta' l-istrumenti finanzjarji dwar l-assistenza esterna, il-Parlament kiseb id-dritt li jwettaq eżaminazzjoni demokratika tad-dokumenti strateġiċi rilevanti, u fl-istess ħin huwa wieħed mill-awtoritajiet baġitarji, N. billi d-drittijiet tan-nisa u t-tfal jiffurmaw parti inaljenabbli, integrali u indiviżibbli mid-drittijiet universali tal-bniedem, kif stabbilit fid-Dikjarazzjoni ta' Beijing u fil-Pjattaforma għal Azzjoni ta' l-1995, A. Inkabbru l-koerenza tad-djalogi u l-konsultazzjonijiet dwar id-drittijiet tal-bniedem Jenfasizza li l-promozzjoni tad-drittijiet tal-bniedem hija parti fundamentali tat-tfassil tal-politika esterna ta' l-UE; iħeġġeġ lill-Kunsill u lill-Kummissjoni sabiex jinkludu b'mod sistematiku l-kwistjonijiet dwar id-drittijiet tal-bniedem fl-aġenda tad-djalogi politiċi u l-konsultazzjonijiet ta' l-UE ma' pajjiżi terzi, u biex dejjem aktar jiddirezzjonaw id-drittijiet tal-bniedem fil-politiki esterni kollha ta' l-UE, inklużi l-aspetti esterni tal-politiki interni ta' l-UE, u jinsisti fuq l-użu ta' l-istrumenti kollha disponibbli bil-ħsieb li jinkisbu dawn l-objettivi; Huwa ta' l-opinjoni li l-kwistjonijiet dwar id-drittijiet tal-bniedem għandhom jitpoġġew fl-ogħla livell politiku sabiex id-drittijiet tal-bniedem ikkonċernati jingħataw iktar valur; ifakkar li l-promozzjoni u d-difiża tad-drittijiet tal-bniedem f'pajjiżi terzi m'għandhomx ikunu kkundizzjonati minn alleanzi ġeopolitiċi jew ġeo-strateġiċi; jenfasizza li fil-qafas tad-djalogi politiċi, ekonomiċi u kummerċjali, ir-rispett għad-drittijiet tal-bniedem għandu jkun fundamentali għar-relazzjonijiet strateġiċi u privileġġati ma' l-UE; Jistieden lill-Kunsill sabiex japplika b'mod sħiħ il-Linji Gwida ta' l-Unjoni Ewropea rigward id-Djalogi u l-Konsultazzjonijiet dwar id-Drittijiet tal-Bniedem; Japprova l-konklużjonijiet ta' l-ewwel reviżjoni ta' l-implimentazzjoni tal-Linji Gwida ta' l-UE dwar id-Difensuri tad-Drittijiet tal-Bniedem, li jiġbdu l-attenzjoni għall-fatt li s-sitwazzjoni tad-difensuri tad-drittijiet tal-bniedem u l-ambjent li jaħdmu fih għandhom jiġu integrati b'mod sistematiku fid-djalogi politiċi ta' l-UE ma' pajjiżi terzi, inklużi djalogi u konsultazzjonijiet bilaterali mmexxija mill-Istati Membri ta' l-UE; Jilqa' b'sodisfazzjon id-deċiżjoni tal-Kunsill adottata dan l-aħħar sabiex jiġu mħejjija Linji Gwida ta' l-UE dwar id-Drittijiet tat-Tfal u sabiex dawn jiġu ffinalizzati matul il-Presidenza Portugiza fl-2007; f'dan ir-rigward, jenfasizza l-komplementarjetà neċessarja li għandha tkun osservata mal-Linji Gwida eżistenti dwar it-Tfal f'Kunflitti Armati u dwar il-bżonn li jkunu kkunsidrati l-impenji ta' Pariġi dwar il-protezzjoni tat-tfal minn reklutaġġ jew użu illegali minn forzi jew gruppi armati; Jistieden lill-Kunsill għal darba oħra sabiex japplika b'mod sħiħ il-Klawsola tad-Drittijiet tal-Bniedem fil-ftehimiet u r-relazzjonijiet kollha ta' l-UE ma' pajjiżi terzi; jafferma mill-ġdid l-istedina tiegħu biex tiġi stipulata proċedura trasparenti sabiex jiġu evalwati s-sitwazzjoni tad-drittijiet tal-bniedem u l-applikazzjoni tal-klawsola tad-drittijiet tal-bniedem; jitlob li s-sejbiet ta' din l-evalwazzjoni jiġu kkunsidrati b'mod sistematiku fid-djalogi u fil-konsultazzjoni dwar id-drittijiet tal-bniedem ma' pajjiżi terzi, u viċe versa; Jiġbed l-attenzjoni li l-iskop ewlieni tad-djalogu u tall-konsultazzjoni huwa li jinkoraġġixxi l-konsolidazzjoni tad-demokrazija, l-istat tad-dritt, fit-tmexxija tajba u tar-rispett għal-libertajiet fundamentali u għad-drittijiet tal-bniedem f'pajjiżi terzi, jiġifieri mhux biss drittijiet ċivili u politiċi iżda wkoll drittijiet soċjali, ambjentali, ekonomiċi u kulturali; jenfasizza li dawn l-objettivi se jkunu segwiti b'osservazzjoni tal-prinċipji ġenerali stabbiliti mid-Dikjarazzjoni Universali tad-Drittijiet tal-Bniedem u kwalunkwe strument universali ieħor dwar id-drittijiet tal-bniedem adottat fil-qafas tan-Nazzjonijiet Uniti u b'kunsiderazzjoni għall-Objettivi ta' l-Iżvilupp tal-Millenju; Isostni li l-fatt li meta jsiru djalogi jew konsultazzjonijiet dwar id-drittijiet tal-bniedem ma' pajjiż terzi, dawn iridu jwasslu għall-inklużjoni sistematika tad-drittijiet tal-bniedem f'kull qasam tal-koperazzjoni ta' l-UE mal-pajjiż konċernat , inkluża l-politika ta' l-iżvilupp tal-Komunità u l-koperazzjoni ekonomika, finanzjarja u teknika ma' pajjiżi terzi, sabiex l-eżistenza ta' djalogu jew konsultazzjonijiet dwar id-drittijiet tal-bniedem ma tkunx tikkostitwixxi objettiv fiha nnifsha; Jilqa' b'sodisfazzjon l-isforzi tal-Kunsill sabiex iġib koerenza fid-djalogu u l-konsultazzjoni dwar id-drittijiet tal-bniedem bl-għajnuna tal-Linji Gwida ta' l-UE dwar id-Drittijiet tal-Bniedem imfassla fl-2001 u r-reviżjoni tagħhom li saret fl-2004; isostni li l-flessibilita u l-pragmatiżmu meħtieġa biex jiżguraw li d-djalogu u l-konsultazzjoni jkunu effettivi m'għandhomx idgħajfu l-koerenza meħtieġa biex tipprevjeni li d-djalogi u l-konsultazzjonijiet jiġu ridotti għal sempliċiment kwistjoni ta' għażla libera; Jinnota li hemm varjeta wiesgħa ta' djalogi u ta' konsultazzjonijiet, kull wieħed ibbażat fuq strutturi, formati, frekwenzi u metodoloġiji differenti u għalhekk dan inaqqas iċ-ċarezza u joħloq konfużjoni dwar l-azzjoni ta' l-UE f'dan il-qasam; jiddeplora l-fatt li kwalunkwe informazzjoni li tista' teżisti dwar l-aġendi, l-għanijiet, il-bażijiet ta' referenza jew ir-riżultati tad-djalogi u l-konsultazzjonijiet ibbażati fuq ftehimiet, djalogi u konsultazzjonijiet ad hoc, tad-djalogu u tal-konsultazzjoni ma' pajjiżi ta' l-istess fehma, jew tad-djalogu u l-konsultazzjoni politiċi, l-informazzjoni mhix estiża għad-drittijiet tal-bniedem; jiġbed l-attenzjoni li la l-Kunsill u lanqas il-Kummissjoni ma fasslu metodu għall-organizzazzjoni u għas-sistematizzazzjoni ta' dawn id-djalogi u l-konsultazzjonijiet u b'hekk huwa impossibbli li wieħed jara r-riżultati minn perspettiva ġenerali; jistieden lill-Kummissjoni u lill-Kunsill biex joħolqu approċċ sistematiku għad-djalogi u għall-konsultazzjonijiet dwar id-drittijiet tal-bniedem ma' pajjiżi terzi, billi jikklassifikawhom skond il-metodoloġija u s-suġġett sabiex tkun provduta bażi għall-evalwazzjoni u għall-monitoraġġ oġġettiv tas-sitwazzjoni tad-drittijiet tal-bniedem, tas-suċċessi miksuba, eċċ.; Iktar koerenza interistituzzjonali Jikkunsidra li huwa essenzjali li jinstabu mezzi kif titjieb il-koordinazzjoni bejn l-istituzzjonijiet Ewropej differenti (il-Kunsill, il-Kummissjoni u l-Parlament) billi jitwaqqaf trijalogu interistituzzjonali dwar id-djalogu politiku u d-djalogi u l-konsultazzjonijiet dwar id-drittijiet tal-bniedem; jitlob ukoll li jiġu esplorati immedjatament possibilitajiet bil-ħsieb li titjieb il-komunikazzjoni interna f'dawn l-istituzzjonijiet; Jilqa' b'sodisfazzjon l-inizjattiva tal-Grupp ta' Ħidma tal-Kunsill dwar id-Drittijiet tal-Bniedem (COHOM) fejn id-djalogi u l-konsultazzjonijiet kollha ta' l-UE dwar id-drittijiet tal-bniedem jiġu reveduti perjodikament sabiex tinżamm perspettiva globali fid-dawl ta' dibattiti li jsiru darbtejn fis-sena bbażati fuq qafas ġenerali u skeda aġġornata għal djalogi u għal konsultazzjonijiet li jkunu qed isiru dwar id-drittijiet tal-bniedem; jitlob li jkun hemm reviżjoni xierqa u li, fil-proċess, tiġi mressqa informazzjoni lill-gruppi ta' ħidma tal-Kunsill, lill-Kummissjoni u lid-delegazzjonijiet tagħha f'pajjiżi terzi, u lill-Parlament, bħala parti mit-trijalogu interistituzzjonali msemmi hawn fuq; Rakkomandazzjonijiet lill-Kunsill Jistieden lill-Kummissjoni biex timplimenta l-mandat tas-COHOM sabiex tkun żgurata koerenza bejn id-djalogi u l-konsultazzjonijiet u l-mezzi l-oħra li bihom l-UE qed tfittex li tippromwovi d-drittijiet tal-bniedem fil-pajjiżi kkonċernati (kemm jekk dawk id-djalogi u l-konsultazzjonijiet jirriżultaw minn ħidma f'entitajiet internazzjonali jew li joriġinaw minn obbligi stabbiliti fl-istrumenti ta' l-UE stess); Iġedded l-istedina tiegħu lill-Kunsill biex jikkunsidra li jagħmel lis-COHOM grupp ta' ħidma mar-rappreżentanti bbażati fi Brussell, u sabiex jikkopera mill-qrib mal-Kumitat Kompetenti tal-Parlament Ewropew; jemmen li dan jippermetti aktar ħin għal laqgħat u jgħin biex ikun hemm koordinament aħjar u b'hekk ikun x'aktarx possibbli li jkun hemm sorveljanza aktar mill-qrib tal-politiki ta' l-UE dwar id-drittijiet tal-bniedem fis-sens wiesa' u tad-djalogi u tal-konsultazzjonijiet dwar id-drittijiet tal-bniedem b'mod partikulari, kif ukoll ta' l-inklużjoni tad-drittijiet tal-bniedem biex tingħata koerenza lill-politiki ta' l-UE; Jistieden lill-Kunsill sabiex isaħħaħ is-sehem ta' l-Unita għad-Drittijiet tal-Bniedem tas-Segretarjat Ġenerali tiegħu billi jippermettilha li tkun involuta fit-tmexxija tad-djalogi politiċi, inklużi d-djalogi u l-konsultazzjonijiet ibbażati fuq ftehimiet ta' koperazzjoni taħt ir-responsabilita tal-Kummissjoni, u li jwaqqaf fi ħdan l-Unita għad-Drittijiet tal-Bniedem sistema permanenti ta' koordinazzjoni għal kull djalogu jew konsultazzjoni strutturati dwar id-drittijiet tal-bniedem, sabiex tkun żgurata l-innovatezza tas-suġġetti tad-djalogu u tal-konsultazzjoni, l-għażla ta' parteċipanti u kontinwita relevanti, billi jipproċedi fuq il-bażi li koordinazzjoni bħal din għandha tikkontribwixxi għat-twaqqif ta' netwerks bilaterali ta' organizzazzjonijiet, istituzzjonijiet u akkademji bejn l-Ewropa u l-pajjiż ikkonċernat, sabiex tkun żgurata l-inklużjoni meħtieġa tad-drittijiet tal-bniedem u d-demokrazija fil-politiki kollha ta' l-UE, speċjalment wara r-riformi ta' strumenti finanzjarji għal għajnuna esterna tal-KE; għal dan l-għan jitlob li jittieħdu l-passi meħtieġa li jippermettu lill-unita li twettaq dawn ix-xogħlijiet imsemmija hawn fuq, inklużi żidiet fir-riżorsi finanzjarji u fl-istaff; Jistieden lill-Kunsill sabiex iżid il-koerenza fost id-djalogi u l-konsultazzjonijiet bilaterali dwar id-drittijiet tal-bniedem immexxija minn Stati Membri individwali u mill-UE, u sabiex iżid is-sehem tas-COHOM fil-koordinazzjoni ta' l-attivitajiet ta' l-ambaxxati ta' l-Istati Membri ma' dawk tad-delegazzjonijiet tal-Kummissjoni; Rakkomandazzjonijiet lill-Kummissjoni Jistieden lill-Kummissjoni u lill-Kunsill sabiex jinkludu f'kull Dokument ta' Strateġija li jkopri pajjiż u dokumenti ta' Strateġija oħrajn, strateġija speċifika dwar id-drittijiet tal-bniedem u s-sitwazzjoni relatata mad-demokrazija u sabiex jużaw din l-istrateġija bħala qafas għad-djalogu politiku; Iġedded l-istedina tiegħu lill-Kummissjoni sabiex tiżgura li fost l-istaff li jkun qed iservi fi kwalunkwe waqt f'kull delegazzjoni ta' l-UE f'pajjiż terz, ikun hemm uffiċjal ta' l-UE inkarigat mid-djalogu u mill-konsultazzjonijiet dwar id-drittijiet tal-bniedem u jitlob lill-Kummissjoni biex tiżgura li l-persuni responsabbli għal dawn il-kwistjonijiet ikunu preżenti kull meta tkun għaddejja kwalunkwe forma ta' djalogu politiku; għal dan l-għan, jitlob li jkun hemm l-adozzjoni tal-miżuri neċessarji li jippermettu lill-Kummissjoni sabiex tissodisfa l-kompitu tagħha, inklużi ż-żieda tar-riżorsi finanzjarji u r-riżorsi umani; Jistieden lill-Kummissjoni sabiex tiżgura li jkun hemm koerenza bejn il-Missjonijiet ta' Osservazzjoni ta' Elezzjoni (speċjalment rigward l-istrateġija post-elettorali) u l-proċess ta' djalogi u konsultazzjonijiet dwar id-drittijiet tal-bniedem; jistieden lill-Kummissjoni sabiex tistabbilixxi, flimkien mal-Parlament Ewropew u l-pajjiżi terzi kkonċernati, mekkaniżmu ta' protokoll post-elettorali li jimmoniterja u jappoġġja l-proċess ta' demokratizzazzjoni, liema mekkaniżmu jinkludi l-involviment tas-soċjetà ċivili fl-istadji kollha, fl-implimentazzjoni tar-rakkomandazzjonijiet post-elettorali; Jistieden lill-Kummissjoni sabiex tapplika u tuża r-riżultati ta' djalogi u tal-konsultazzjonijiet dwar id-drittijiet tal-bniedem fit-tfassil ta' l-istrateġiji annwali li jipprovdu l-bażi għall-implimentazzjoni ta' proġetti marbuta ma' l-Istrument Ewropew għad-Demokrazija u d-Drittijiet tal-Bniedem (EIDHR) u biex torbot b'mod sistematiku dawn iż-żewġ għodod; Jistieden lill-Kummissjoni u lill-Kunsill sabiex jinkludu r-riżultati tad-djalogu u tal-konsultazzjonijiet dwar id-drittijiet tal-bniedem fi proġetti u programmi ta'għajnuna għall-iżvilupp u ta' koperazzjoni teknika, kummerċjali u finanzjarja ; Żieda fil-koerenza ma' stati u ma' organizzazzjonijiet internazzjonali oħra Jilqa' b'sodisfazzjon il-fatt li l-Kunsill stipula li l-eżistenza ta' djalogi jew konsultazzjonijiet bilaterali dwar id-drittijiet tal-bniedem m'għandhomx ikollhom l-effett li jnaqqas il-pressjoni internazzjonali eżerċitata mill-UE meta jseħħu vjolazzjonijiet tad-drittijiet tal-bniedem f'pajjiż ikkonċernat, u jiġbed l-attenzjoni li huwa essenzjali li djalogu jew konsultazzjoni jkunu appoġġjati minn pressjoni diplomatika u politika xierqa fuq kull livell, li testendi mill-entitajiet tan-Nazzjoniijiet Uniti u b'mod partikulari mill-Kunsill tad-Drittijiet tal-Bniedem; Jistieden lill-Kunsill u lill-Kummissjoni sabiex janalizzaw, jappoġġjaw u jikkoordinaw it-twaqqif ta' bażijiet ta' referenza għad-djalogu jew il-konsultazzjoni ta' l-UE dwar id-drittijiet tal-bniedem ma' azzjonijiet ta' donaturi u ta' organizzazzjonijiet internazzjonali oħra, b'attenzjoni speċjali fuq il-mekkaniżmu stabbilit tan-NU (rapporti mir-Rapporteurs Speċjali, kumitati esperti, is-Segretarju Ġenerali, il-Kunsill għad-Drittijiet tal-Bniedem, il-Kummissarju Għoli għad-Drittijiet tal-Bniedem, eċċ.); Iqis li, fl-approċċ ġenerali tagħhom biex iqajmu l-kwistjonijiet tad-drittijiet tal-bniedem fil-kuntest ta' djalogu politiku, il-Kunsill u l-Kummissjoni għandhom jirreferu b'mod sistematiku għall-wegħdiet li għamlu meta ġew eletti mill-Istati Membri tal-Kunsill tad-Drittijiet tal-Bniedem tan-NU; Jirrakkomanda li jiġu stabbiliti arranġamenti xierqa li jippermettu li l-indikaturi u l-objettivi jkunu armonizzati ma' pajjiżi terzi u entitajiet internazzjonali oħra li qed jagħmlu djalogu jew konsultazzjoni dwar id-drittijiet tal-bniedem ma' l-istess pajjiż jew grupp ta' pajjiżi; jirrakkomanda li dawn l-arranġament jkunu mudellati fuq il-Proċess ta' Bern, imwaqqaf mill-Iżvizzera għar-relazzjonijiet maċ-Ċina, u li għal dak l-għan, jiġu mwaqqfa forums informali fejn ikun hemm skambju ta' informazzjoni u ta' prattika tajba; B. Żieda fit-trasparenza u fil-pubbliċita  mogħtija lid-djalogi u l-konsultazzjonijiet dwar id-drittijiet tal-bniedem Jikkunsidra li d-djalogu u l-konsultazzjonijiet dwar id-drittijiet tal-bniedem għandhom jiġu mmexxija b'mod aktar trasparenti u koordinat, u jitlob biex jinkisbu mezzi xierqa biex jintlaħaq dan l-għan mingħajr ma tiddgħajjef l-effettivita tad-djalogu jew il-konsultazzjoni; Jifhem il-ħtieġa li jiġi rispettat ċertu livell ta' kunfidenzjalita fid-djalogi u l-konsultazzjonijiet, u jistieden li jkun hemm rispons favorevoli għat-talba li titwaqqaf sistema, b'kollaborazzjoni mal-Parlament, fejn Membri Parlamentari magħżula jistgħu jingħataw informazzjoni dwar attivitajiet kunfidenzjali konnessi mad-djalogu jew il-konsultazzjoni dwar id-drittijiet tal-bniedem u proċeduri relatati; jipproponi għal darba oħra li sistema bħal din tkun mudellata fuq il-kriterji diġà stabbiliti mill-ftehima interistituzzjonali ta' l-20 ta' Novembru 2006, dwar aċċess għal informazzjoni sensittiva tal-Kunsill fil-qasam tas-CFSP; Jistieden lill-Kunsill sabiex jiżgura li qabel ma l-UE tiffissa l-objettivi speċifiċi li jridu jinkisbu meta tidħol fi djalogu jew konsultazzjoni mal-pajjiż ikkonċernat jew qabel ma tistabbilixxi l-kriterji biex jiġi analizzat il-progress miksub fid-dawl tal-bażijiet ta' referenza determinati minn qabel, u l-kriterji rigward strateġija possibbli ta' ħruġ, l-ewwel għandu jkun hemm konsultazzjonijiet mal-partijiet interessati, speċjalment mal-Parlament u l-NGOs; Jemmen li għandhom jiġu stabbiliti objettivi speċifiċi għal kull djalogu u konsultazzjoni, filwaqt li jintużaw id-dokumenti kollha mfassla mill-Kunsill, l-Istati Membri, il-Kummissjoni u l-Parlament, rapporti minn organizzazzjonijiet internazzjonali u lokali tad-drittijiet tal-bniedem sabiex jidentifikaw l-objettivi ta' djalogu jew konsultazzjoni dwar id-drittijiet tal-bniedem ma' pajjiż terz, u jitlob li jiġu analizzati l-aħjar possibilitajiet ta' azzjoni għall-kisba ta' riżultati konkreti; jemmen li djalogi u konsultazzjonijiet għandhom ikunu mmexxija b'tali mod li jkun żgurat li dawk l-objettivi jintlaħqu b'mod effettiv; Isostni li l-objettivi tad-djalogu u l-konsultazzjoni għandhom ikunu bbażati fuq il-prinċipju li d-drittijiet tal-bniedem huma universali, indiviżibbli u interdipendenti, u jirrakkomanda li l-kriterji li jridu jiġu stabbiliti għandhom mhux biss jinkludu drittijiet ċiviċi u politiċi, iżda wkoll drittijiet ekonomiċi, soċjali, ambjentali u kulturali; Jenfasizza l-ħtieġa li tintbagħat delegazzjoni tat-Trojka ta' l-UE, li tinkludi esperti ta' livell għoli, fil-pajjiż li qed jiġi kkunsidrat minħabba l-possibilita li jinfetħu djalogu jew konsultazzjoni dwar id-drittijiet tal-bniedem, li jrid jiġi segwit minn preżentazzjoni tar-rapport tad-delegazzjoni lis-COHOM u lill-Parlament; Jistieden lill-Kunsill biex jistabbilixxi kriterji ċari għall-bidu, is-sospensjoni jew it-tmiem ta' djalogu jew konsultazzjoni, sabiex jagħmel evalwazzjoni ta' l-impatt qabel ma jagħti r-raġunijiet għall-bidu jew għas-sospensjoni tagħhom (li għandha tittratta l-perjodu mistenni tagħha u l-passi li għandhom jittieħdu sabiex jerġgħu jinfetħu d-djalogu jew il-konsultazzjoni) u biex jiżgura li d-delegazzjoni tal-pajjiż konċernat ma taħsibx li l-UE qed tikkunsidra d-djalogu jew il-konsultazzjoni bħala għan fih innifsu li għandu jinżamm bilfors; Jistieden lill-Kunsill, f'każijiet fejn pajjiż terz jirrifjuta li jibda jew ikompli djalogu jew konsultazzjoni dwar id-drittijiet tal-bniedem, sabiex jikkunsidra azzjoni speċifika rigward id-drittijiet tal-bniedem u d-demokratizzazzjoni, b'mod partikulari permezz ta' appoġġ lis-soċjetà ċivili; Jistieden lill-Kunsill u lill-Kummissjoni sabiex jippubblikaw minn żmien qabel biżżejjed aġendi għal djalogu jew konsultazzjoni għall-benefiċċju tal-partijiet ikkonċernati interessati kollha, speċjalment għall-Parlament u l-NGOs, sabiex ikun żgurat li huma jistgħu jagħmlu kontribuzzjoni; Jemmen li fl-interessi ta' l-effettivita, l-għażla tas-suġġetti tad-djalogu u l-konsultazzjoni fl-aġenda, għandhom ikunu aktar ċari u bbażati fuq il-kontenut u għandhom jinvolvu liż-żewġ partijiet fil-formulazzjoni tagħhom; ifakkar lill-Kummissjoni u lill-Kunsill li l-iżvilupp ta' djalogi u konsultazzjonijiet huwa bbażat fuq reċiproċità u jinsab fil-qafas tar-rispett reċiproku; Iħeġġeġ lill-Kunsill u lill-Kummissjoni sabiex jinsistu ma' l-awtoritajiet ta' pajjiż terz sabiex dawn jippermettu l-parteċipazzjoni tar-rappreżentanti tal-ministeri u l-istituzzjonijiet pubbliċi l-oħra kkonċernati mit-temi magħżula għall-aġenda dwar id-djalogu jew konsultazzjoni dwar id-drittijiet tal-bniedem; Jistieden lill-Kunsill u lill-Kummissjoni, bl-involviment tal-Parlament u l-NGOs, biex ifasslu l-indikaturi għal kull objettiv/bażi ta' referenza ddeterminati; jikkunsidra li dawn l-indikaturi għandhom ikunu realistiċi u mmirati lejn il-kisba ta' riżultati prattiċi li jistgħu jiġu appoġġjati permezz ta' għodod oħra tal-politika barranija ta' l-UE; jemmen bis-sħiħ li huwa importanti li wieħed jirrikonoxxi li r-riżultati tad-djalogu u l-konsultazzjonijiet, għandhom ikunu evalwati fuq tul ta' żmien twil; Jiġbed l-attenzjoni għall-isforzi magħmula mill-Kunsill għall-armonizzazzjoni ta' oqsma ewlenin ta' interess rigward id-djalogi u l-konsultazzjonijiet ta' l-UE dwar id-drittijiet tal-bniedem, sabiex dawn l-oqsma ta' interess ikunu jistgħu jintużaw bħala bażi għall-ħolqien ta' bażijiet ta' referenza li jkejlu l-progress, bl-għan li jtejbu l-koerenza u l-konsistenza bejn id-djalogi u l-konsultazzjonijiet dwar id-drittijiet tal-bniedem u l-istrumenti kollha tal-politika ta' l-UE dwar id-drittijiet tal-bniedem; Jistieden lill-Kunsill u lill-Kummissjoni biex jippubblikaw l-objettivi u l-bażijiet ta' referenza stabbiliti fid-djalogi u l-konsultazzjonijiet, sabiex dawn ikunu jistgħu jiġu analizzati mhux biss mill-istituzzjonijiet li qed jorganizzaw id-djalogu u l-konsultazzjoni, iżda wkoll mill-partijiet - kemm dawk istituzzjonali kif ukoll dawk mhux-governattivi - li mhux qed jipparteċipaw, u b'hekk ikun żgurat li l-UE tista' tkun pubblikament responsabbli għar-riżultat u l-iżviluppi tad-djalogi u l-konsultazzjonijiet; Jenfasizza l-ħtieġa li jiġu mwaqqfa mekkaniżmi effettivi ta' segwitu biex jittrattaw il-punti mqajma waqt id-djalogi u l-konsultazzjonijiet u fir-rakkomandazzjonijiet finali; jistieden lill-Kunsill u lill-Kummissjoni biex isegwu r-riżultat tad-djalogi u l-konsultazzjonijiet billi jfasslu u jimplimentaw programmi u proġetti mfassla biex itejbu s-sitwazzjoni tad-drittijiet tal-bniedem fuq il-post; Jistieden lill-Kunsill u lill-Kummissjoni biex ma jippubblikawx il-konklużjonijiet ta' kull djalogu u konsultazzjoni, jew għallinqas sinteżi ta' dan jekk ċerti proċeduri jridu jiġu trattati bħala kunfidenzjali fl-interessi ta' l-effettivita; Jemmen li għandhom joħorġu komunikati konġunti pubbliċi, li japplikaw għaż-żewġ imsieħba, wara kull rawnd ta' djalogu jew konsultazzjoni sabiex ikun żgurat li hemm impatt u koerenza akbar; Jistieden lill-Kunsill u lill-Kummissjoni sabiex itejbu u jżidu t-trasparenza u l-viżibilita tal-komunikazzjonijiet ta' l-UE fil-qasam ta' l-azzjonijiet tad-drittijiet tal-bniedem, u f'dan ir-rigward biex iwessgħu l-iskop ta' l-informazzjoni dwar il-ħidma tas-COHOM li jista' jkun hemm aċċess għaliha permezz tal-websajt ta' l-Unjoni Ewropea; Jistieden lill-Kummissjoni u lill-Kunsill sabiex jiżguraw il-parteċipazzjoni attiva tas-soċjeta ċivili fil-fażijiet varji li huma involuti fil-preparazzjoni, fis-segwitu u fl-evalwazzjoni tad-djalogi u l-konsultazzjonijiet dwar id-drittijiet tal-bniedem; jappoġġja, f'dan ir-rigward, id-deċiżjoni tal-Kunsill li jinvolvi lil difensuri tad-drittijiet tal-bniedem fit-tħejjija ta' laqgħat ta' djalogu u konsultazzjoni u li jikkonsulta lid-difensuri lokali tad-drittijiet tal-bniedem u lill-NGOs meta jistabbilixxi prijoritajiet rigward id-drittijiet tal-bniedem fil-kuntest tad-djalogi u l-konsultazzjonijiet politiċi; jirrakkomanda li seminars ta' esperti, arranġament li huwa użat għal djalogi u konsultazzjonijiet strutturati, għandhom jiġu organizzati bl-istess mod għal forom u tipi oħra ta' djalogu u konsultazzjoni; Jistieden lill-Kunsill u lill-Kummissjoni sabiex jippromwovu l-koperazzjoni bejn id-difensuri tad-drittijiet tal-bniedem fil-pajjiżi tad-djalogu jew tal-konsultazzjonijiet dwar id-drittijiet tal-bniedem, sabiex jagħtuhom post u vuċi fil-proċedura, b'applikazzjoni tal-linji gwida tal-Kunsill u wara l-kampanja li tippromwovi n-nisa li jiddefendu d-drittijiet tal-bniedem; Jenfasizza li, sabiex tkun garantita l-liberta ta' espressjoni tagħhom, l-NGOs li jkunu qed jipparteċipaw m'għandhomx jintgħażlu mill-awtoritajiet tal-pajjiż ikkonċernat; Jistieden lill-Kummissjoni sabiex, fil-qafas ta' l-EIDHR, tipprovdi għall-finanzjament ta' l-ispejjeż tal-parteċipanti mis-soċjeta ċivili, inklużi l-NGOs, fis-seminars ta' l-esperti; C. It-tisħiħ ta' l-Irwol tal-Parlament Ewropew Jistieden lill-Kunsill biex jagħmel u jressaq lill-Parlament u lill-kumitat kompetenti tiegħu il-fact sheets dwar id-drittijiet tal-bniedem li jikkonċernaw pajjiżi terzi, kif ukoll l-evalwazzjonijiet bi-annwali għal kull djalogu u konsultazzjoni; Jistieden lill-Kunsill sabiex jikkjarifika l-evalwazzjoni billi jispjega kif il-bażijiet ta' referenza għandhom ikunu applikati, billi jistabbilixxi ż-żmien għall-kisba tagħhom u billi jagħmel enfasi fuq it-tendenzi iktar milli fuq ir-riżultati iżolati; jenfasizza li jekk din l-informazzjoni tkun tinkludi materjal kunfidenzjali, din għandha titressaq lill-Parlament skond is-sistema deskritta f'paragrafu 26 ta' din ir-riżoluzzjoni; Jistieden lill-Kummissjoni biex tressaq lill-Parlament evalwazzjonijiet perjodiċi tas-sitwazzjoni tad-drittijiet tal-bniedem rigward pajjiżi terzi u informazzjoni regolari dwar is-sitwazzjoni rigward djalogi u konsultazzjonijiet politiċi dwar id-drittijiet tal-bniedem ma' pajjiż jew reġjuni terzi, inklużi l-iskedi tagħhom u l-punti li jitqajmu waqt in-negozjati, u jekk din l-informazzjoni tkun tinkludi materjal kunfidenzjali, jaqbel li din għandha tiġi mgħoddija lill-Parlament skond is-sistema deskritta f'Artikolu 26 ta' din ir-riżoluzzjoni; Jistieden lill-Kunsill u lill-Kummissjoni biex kull meta jkun sar rawnd ta' djalogu jew konsultazzjoni dawn iħejju sessjoni ta' konsultazzjoni u ta' għoti ta' informazzjoni mal-Membri tal-Parlament Ewropew, u jirrepeti l-istedina tiegħu biex il-PE ikun involut fid-deċiżjoni jekk id-djalogu u l-konsultazzjoni għandhomx jitkomplew jew jiġux sospiżi; Jiġbed l-attenzjoni sabiex il-Parlament ikun involut fid-deċiżjoni biex jibdew djalogu u konsultazzjoni ġodda u sabiex il-Parlament ikun provdut bl-informazzjoni kollha meħtieġa għal dak l-iskop; jitlob biex tiġi kkunsidrata l-opinjoni tiegħu rigward il-mandat, l-objettivi, il-format, il-proċeduri, eċċ., tad-djalogu u l-konsultazzjoni proġettati; Iħeġġeġ lill-Kunsill u lill-Kummissjoni biex jippermettu lill-Membri tal-Parlament biex jattendi s-seminars ta' l-esperti mħejjija b'konnessjoni mad-djalogi u l-konsultazzjonijiet strutturati; Jistieden lill-Kunsill u lill-Kummissjoni biex jużaw l-influwenza tagħhom biex jiżguraw li l-membri tal-parlament nazzjonali tal-pajjiż terz ikkonċernat ikunu involuti fid-djalogu jew il-konsultazzjoni uffiċjali; jemmen li dan jagħti aktar leġittimita lid-djalogu jew il-konsultazzjoni u jippermetti lill-Membri tal-Parlament Ewropew biex jipparteċipaw mill-ewwel; Jikkunsidra li huwa essenzjali li jiżdied l-irwol ta' l-assembleji interparlamentari u d-delegazzjonijiet interparlamentari fid-djalogi u l-konsultazzjonijiet dwar id-drittijiet tal-bniedem; Jirrakkomanda li jiġu applikati b'mod sħiħ il-Linji gwida għad-delegazzjonijiet tal-Parlament Ewropew fuq missjoni f'pajjiżi terzi; għalhekk jitlob li jsiru laqgħat ta' informazzjoni fuq bażi regolari mal-membri tad-delegazzjonijiet parlamentari kemm jekk permanenti u kemm jekk ad hoc, dwar id-djalogu u l-konsultazzjoni dwar id-drittijiet tal-bniedem li jkunu għaddejjin mal-pajjiż terz ikkonċernat, sabiex jitnaqqsu l-każijiet ta' inkoerenza interistituzzjonali u jiżdied l-impatt tan-negozjati; jemmen li l-Membri Parlamentari għandhom jiġu mistiedna jieħdu sehem fiż-żjarat fuq il-post organizzati b'mod konġunt ma' ċerti djalogi u konsultazzjonijiet uffiċjali; Jistieden lid-dipartimenti tal-Parlament biex jintensifikaw il-koordinament intern bejn l-entitajiet parlamentari billi jgħaddu informazzjoni aġġornata dwar is-sitwazzjoni tad-drittijiet tal-bniedem f'pajjiżi terzi u għal dak l-għan, jitlob li l-Unità tad-Drittijiet tal-Bniedem tal-Parlament tiġi provduta b'riżorsi finanzjarji u umani aktar sostanzjali sabiex ikun possibbli għaliha li twettaq din il-ħidma; Jitlob lill-Kunsill u lill-Kummissjoni sabiex jinkludu fl-aġenda tad-djalogi u l-konsultazzjonijiet dwar id-drittijiet tal-bniedem ir-rakkomandazzjonijiet u l-konklużjonijiet inklużi fir-riżoluzzjonijiet tal-Parlament, speċjalment dawk li jikkonċernaw id-drittijiet tal-bniedem, u r-rapporti tad-delegazzjonijiet tal-Parlament Ewropew; Id-drittijiet tan-nisa fid-djalogi u l-konsultazzjonijiet dwar id-drittijiet tal-bniedem Jinsisti li d-drittijiet tan-nisa huma parti integrali mid-drittijiet tal-bniedem u jħeġġeġ lill-Kummissjoni biex tinkludi l-promozzjoni u l-ħarsien tad-drittijiet tan-nisa b'mod espliċitu u sistematiku f'kull djalogu u konsultazzjoni ta' l-UE dwar id-drittijiet tal-bniedem ma' pajjiżi terzi; jenfasizza, f'dan ir-rigward, il-bżonn li jitwaqqaf mekkaniżmu trasparenti li jikkonċerna speċifikament id-drittijiet tan-nisa għall-monitoraġġ tal-klawsola dwar id-drittijiet tal-bniedem fil-ftehimiet esterni ta' l-UE u sabiex tittieħed azzjoni xierqa jekk din il-klawsola tinkiser; Jiġbed l-attenzjoni għall-importanza li s-soċjetà ċivili, b'mod partikolari l-NGOs li qed jaħdmu sabiex jippromwovu d-drittijiet tan-nisa, tkun involuta b'mod sħiħ fid-djalogi dwar id-drittijiet tal-bniedem bejn l-UE u pajjiżi terzi; Jistieden lill-Kummissjoni u lill-Kunsill sabiex itejbu l-interazzjoni bejn inizjattivi relatati mal-ġeneru u mas-soċjetà ċivili skond l-istrumenti eżistenti Ewropej tad-drittijiet tal-bniedem u sabiex jinkoraġġixxu lill-pajjiżi terzi jiżguraw kollaborazzjoni u koordinazzjoni tax-xogħol ta' l-entitajiet u l-mekkaniżmi kollha tad-drittijiet tal-bniedem; Jistieden lill-Kummissjoni sabiex tissorvelja b'mod sistematiku r-ratifikazzjoni u l-implimentazzjoni tal-Konvenzjoni dwar l-Eliminazzjoni tal-Forom kollha ta' Diskriminazzjoni kontra n-nisa (CEDAW) u l-protokoll mhux obbligatorju marbut magħha fil-qafas tad-djalogu dwar id-drittijiet tal-bniedem ma' pajjiżi terzi u sabiex jirrapporta dwar dan f'laqgħat ta' informazzjoni regolari lill-Kumitat għad-Drittijiet tan-Nisa u l-Ugwaljanza bejn is-Sessi; jistieden lill-Kummissjoni u lill-Kunsill sabiex jiżguraw li d-drittijiet garantiti mill-Konvenzjoni huma rispettati f'dawk il-pajjiżi terzi sabiex tonqos id-differenza bejn l-eżistenza tad-drittijiet tan-nisa u l-eżerċitar effettiv ta' dawk id-drittijiet; Jirrakkomanda li l-Kummissjoni tagħmel lista ta' diskriminazzjonijiet speċifika għall-ġeneru skond is-CEDAW u l-Patti tad-Drittijiet tal-Bniedem bħala metodi ta' produzzjoni u proċess (PPMs) kif definit fil-qafas tad-WTO, sabiex titwaqqaf 'database' ta' prodotti u ditti li jistgħu eventwalment ikunu pprojbiti milli jkunu importati fl-UE; Jinsisti li d-drittijiet tan-nisa jkunu espliċitament indirizzati fid-djalogi dwar id-drittijiet tal-bniedem u b'mod partikolari l-ġlieda u l-eliminazzjoni tal-forom kollha ta' diskriminazzjoni u vjolenza kontra n-nisa u t-tfal bniet, inklużi l-forom kollha ta' prattiki tradizzjonali u użanzi li jagħmlu ħsara, pereżempju l-mutilazzjoni ta' l-organi sesswali femminili u ż-żwiġijiet bikrija jew sfurzati, il-forom kollha tat-traffikar tal-bnedmin, il-vjolenza domestika, il-qtil tan-nisa, l-isfruttar fuq il-post tax-xogħol u l-esplojtazzjoni ekonomika; Jinsisti fuq l-inklużjoni espliċita tad-drittijiet tan-nisa f'approċċ ibbażat fuq il-ġeneru fil-ġlieda kontra t-traffikar tal-bnedmin u b'mod partikolari t-traffikar tan-nisa u t-tfal għall-esplojtazzjoni sesswali jew għax-xogħol u għat-tneħħija ta' l-organi; Jenfasizza li għandhom jittieħdu miżuri speċifiċi sabiex jinkoraġġixxu iktar parteċipazzjoni qawwija tan-nisa fis-suq tax-xogħol, fl-affarijiet ekonomiċi u soċjali, fil-ħajja politika u fit-teħid ta' deċiżjonijiet u fil-prevenzjoni ta' konflitti u fis-soluzzjoni tagħhom, fil-bini u fir-rikostruzzjoni tal-paċi; jirrakkomanda parteċipazzjoni wiesgħa u bbilanċjata bejn is-sessi tal-Membri tal-Parlament fl-evalwazzjoni ta' proġetti dwar id-drittijiet tal-bniedem iffinanzjati mill-KE u involviment ikbar tal-Parlament Ewropew fid-djalogi dwar id-drittijiet tal-bniedem ma' pajjiżi terzi; Iħeġġeġ lill-Kummissjoni tipprovdi taħriġ sabiex teduka dwar id-drittijiet tan-nisa lill-istaff u l-uffiċjali kollha tad-delegazzjoni tal-Kummissjoni, speċjalment lil dawk involuti fid-drittijiet tal-bniedem u fl-attivitajiet ta' għajnuna umanitarja; Iħeġġeġ lill-Kummissjoni sabiex tressaq proposta għal kodiċi ta' kondotta għall-uffiċjali ta' l-istituzzjonijiet u l-entitajiet tal-Komunità, b'mod partikolari għal dawk fuq missjonijiet ta' l-UE f'pajjiżi terzi simili għall-kodiċi ta' kondotta maħruġ min-NU; jikkunsidra li l-kodiċi għandu jesprimi diżapprovazzjoni ċara tax-xiri ta' servizzi sesswali, ta' forom oħra ta' esplojtazzjoni sesswali u ta' vjolenza bbażata fuq il-ġeneru, għandu jinkludi s-sanzjonijiet neċessarji f'każijiet ta' ksur ta' kondotta, u li uffiċjali għandhom jingħataw informazzjoni ddettaljata dwar il-kontenut tal-kodiċi ta' kondotta qabel jintbagħtu fuq missjoni; Jirrakkomanda l-adozzjoni ta' miżuri li jsaħħu s-sigurtà fiżika tan-nisa u t-tfal bniet fil-kampijiet tar-refuġjati u li jissalvagwardjaw u jipproteġu d-drittijiet tal-bniedem tal-persuni spostati; Jistieden lill-Kunsill u lill-Kummissjoni sabiex jiżguraw l-implimentazzjoni tad-Dikjarazzjoni ta' Beijing u l-Pjattaforma ta' Azzjoni; iħeġġeġ lill-Kunsill u lill-Kummissjoni sabiex jinkoraġġixxu lill-pajjiżi terzi jinkorporaw prospettiva dwar il-ġeneru fil-programmi ta' azzjoni nazzjonali u fid-drittijiet tal-bniedem u l-integrazzjoni sistematika tal-ġeneru fil-politiki nazzjonali; Iħeġġeġ lill-Kummissjoni sabiex tiżgura waqt id-djalogi dwar id-drittijiet tal-bniedem ma' pajjiżi terzi l-iżvilupp ta' programm edukattiv komprensiv dwar id-drittijiet tal-bniedem sabiex titqajjem kuxjenza fost in-nisa tad-drittijiet umani tagħhom u titqajjem kuxjenza ġenerali tad-drittijiet umani tan-nisa; Iħeġġeġ lill-Kunsill u lill-Kummissjoni sabiex jinkoraġġixxu pajjiżi terzi sabiex jinkorporaw il-prinċipju ta' l-ugwaljanza bejn in-nisa u l-irġiel fil-leġiżlazzjoni tagħhom, u sabiex jiżguraw permezz tal-liġi u strumenti xierqa oħra li dan jinkiseb u sabiex jiggarantixxu r-rispett għal dawn id-drittijiet fl-oqsma kollha; D. L-iffunzjonar tal-forom differenti tad-djalogi u konsultazzjonijiet dwar id-drittijiet tal-bniedem - Djalogu strutturat maċ-Ċina: Jenfasizza l-ħtieġa li d-djalogu bejn l-UE u ċ-Ċina dwar id-drittijiet tal-bniedem jissaħħaħ u jitjieb konsiderevolment; jenfasizza li r-reġistru tad-drittijiet tal-bniedem taċ-Ċina huwa kwistjoni ta' tħassib serju; Iqis li l-kwistjonijiet diskussi fir-rawnds suċċessivi ta' djalogu maċ-Ċina, bħar-ratifika tal-Patt Internazzjonali tan-Nazzjonijiet Uniti dwar id-Drittijiet Ċivili u Politiċi, ir-riforma tas-sistema tal-ġustizzja kriminali, inkluża l-piena kapitali u s-sistema ta' l-edukazzjoni mill-ġdid permezz tax-xogħol, il-libertà ta' l-espressjoni speċjalment fuq l-internet u l-libertà ta' l-istampa, il-libertà tal-kuxjenza, it-twemmin u r-reliġjon, is-sitwazzjoni tal-minoritajiet fit-Tibet, Xinjiang u l-Mongolja, il-ħelsien tal-priġunieri wara l-ġrajjiet ta' Pjazza Tiananmen, u d-drittijiet tal-ħaddiema u drittijiet oħra, għandhom ikomplu jitqajmu fil-kuntest tad-djalogu, b'mod partikulari fir-rigward ta' l-applikazzjoni tar-rakkomandazzjonijiet li jirriżultaw mid-djalogi u mis-seminars preċedenti dwar kwistjonijiet legali; għal dan l-għan, jistieden lill-Kunsill sabiex jikkunsidra li jestendi l-perjodu ta' djalogu u li jippermetti aktar ħin għal diskussjoni tal-kwistjonijiet li jitqajmu; Jistieden liċ-Ċina u lill-UE sabiex iżidu l-opportunitajiet għal skambji bi-direzzjonali ta' informazzjoni u strateġiji dwar il-ħarsien u l-promozzjoni tad-drittijiet tal-bniedem; iqis li ċ-Ċina llum qed tiffaċċja talba dejjem tikber għad-demokrazija u d-drittijiet tal-bniedem mingħand il-poplu tagħha stess, u jenfasizza li sar xi progress żgħir f'ċerti oqsma, iżda huwa diffiċli jitkejjel eżattament x'impatt kellu d-djalogu bejn l-UE u ċ-Ċina dwar id-drittijiet tal-bniedem fuq il-bidliet li saru; jenfasizza l-ħtieġa li d-djalogu jerġa' jitfassal sabiex isir aktar orjentat lejn ir-riżultati u li jiffoka fuq l-implimentazzjoni ta' l-obbligi taċ-Ċina skond il-liġi internazzjonali; Jenfasizza l-ħtieġa li l-Kunsill jidentifika u juża indikaturi speċifiċi għal kull wieħed mit-tmien bażijiet ta' referenza usa' sabiex jitkejjel u jiġi assessjat il-progress; Jirrakkomanda li d-djalogu dwar id-drittijiet tal-bniedem m'għandux jiġi trattat separatament mill-bqija tar-relazzjonijiet Sino-Ewropej; għal dan l-għan, iħeġġeġ lill-Kummissjoni biex tiżgura li r-relazzjoni kummerċali tagħha maċ-Ċina tkun marbuta mar-riformi dwar id-drittijiet tal-bniedem, u f'dan ir-rigward jistieden lill-Kunsill sabiex iwettaq evalwazzjoni komprensiva tas-sitwazzjoni tad-drittijiet tal-bniedem qabel jiffinalizza kwalunkwe sħubija u ftehima ta' qafas ta' koperazzjoni ġdida; Jiddeplora l-fatt li s-seminar ta' l-esperti li kellu jsir f'Berlin fl-10 ta' Mejju 2007 ġie pospost minħabba li l-awtoritajiet Ċiniżi ma qablux li jipparteċipaw żewġ NGOs indipendenti mistiedna mill-UE; japprova l-insistenza tal-Kummissjoni u tal-Presidenza Ġermaniża tal-Kunsill li dawn ir-rappreżentanti għandhom jitħallew jipparteċipaw b'mod sħiħ fis-seminar, minħabba li r-rappreżentanza ta' l-NGOs u parteċipanti ċivili oħra għandha tkun ikkunsidrata bħala riżors siewi għall-partijiet kollha involuti fid-djalogu; - Djalogu strutturat ma' l-Iran: Jinsab imħasseb ħafna dwar il-fatt li d-djalogu ma' l-Iran dwar id-drittijiet tal-bniedem ġie interrott mill-2004 lil hawn minħabba nuqqas ta' koperazzjoni mill-Iran; jiddispjaċih li, skond il-Kunsill, ma sar l-ebda progress u jistieden lill-Kunsill sabiex jerġa' jirrapporta lura lill-Parlament dwar l-evalwazzjoni tad-djalogu dwar id-drittijiet tal-bniedem u l-passi ulterjuri li jistgħu jittieħdu rigward il-promozzjoni tad-demokrazija u d-drittijiet tal-bniedem fl-Iran; Iħeġġeġ lill-Kummissjoni sabiex tkompli tiffinanzja proġetti bl-għan li tiġi appoġġjata l-governanza tajba, inkluż il-ħarsien tad-difensuri tad-drittijiet tal-bniedem, ir-riforma tal-ġudikatura u programmi edukattivi għat-tfal u għan-nisa; fl-istess spirtu jistieden lill-Kummissjoni biex timplimenta l-azzjonijiet kollha meħtieġa, fi ħdan il-qafas ta' l-EIDHR, sabiex tippromwovi kuntatti u koperazzjoni mas-soċjeta ċivili Iranjana u biex tappoġġja aktar id-demokrazija u d-drittijiet tal-bniedem, billi tiffoka prinċipalment fuq il-protezzjoni u l-promozzjoni tad-drittijiet tan-nisa u tat-tfal; Konsultazzjonijiet mar-Russja Jinnota l-kontinwazzjoni tal-konsultazzjonijiet ta' l-UE mar-Russja dwar id-drittijiet tal-bniedem; jappoġġja lill-Kunsill fl-intenzjoni tiegħu li jiżviluppa dawk il-konsultazzjonijiet fi djalogu ħieles u ġenwin bejn l-UE u r-Russja dwar id-Drittijiet tal-Bniedem u jitlob li f'dan il-proċess ikunu involuti il-Parlament Ewropew u l-NGOs Ewropej u Russi; fid-dawl ta' dan l-għan, jitlob li l-NGOs jiġu kkonsultati minn qabel, meta l-konsultazzjonijiet ikunu għadhom qed jitħejjew, sabiex ikun possibbli għalihom li jevalwaw il-progress miksub u sabiex jiżguraw ir-riżultati prattiċi fuq il-post; Jistieden lill-Kunsill u lill-Kummissjoni biex jitolbu l-parteċipazzjoni fil-konsultazzjonijiet ta' uffiċjali ta' ministeri Russi li huma esperti f'suġġetti li jinsabu fuq l-aġenda, u biex jinsistu li l-konsultazzjonijiet ikunu organizzati f'Moska u fir-reġjuni, u biex jirrikjedu l-parteċipazzjoni tal-kontraparti Russa tagħhom f'laqgħa pubblika ma' l-NGOs; Jiddeplora l-fatt li r-Russja, bħala msieħba, fl-aħħar tal-konsultazzjonijiet toħroġ il-komunikat separat tagħha, u jġedded l-istedina tiegħu biex il-komunikati jiġu mfassla b'mod konġunt miż-żewġ delegazzjonijiet; Jistieden lill-Kummissjoni biex ittejjeb il-komunikazzjoni mas-soċjeta ċivili indipendenti tar-Russja u biex tgħinha fil-kapaċita tagħha biex tieħu azzjoni fil-qafas dejjaq immens li toffri l-liġi Russa billi tinvolvi r-reġjuni Russi u torganizza sistema ta' rotazzjoni għall-parteċipazzjoni ta' l-NGOs; Itenni l-bżonn li jiġu integrati l-konsultazzjonijiet dwar l-osservanza tad-drittijiet tal-bniedem mal-bqija tal-kwistjonijiet li jaqgħu fil-kamp tar-relazzjonijiet bejn ir-Russja u l-Ewropa; jitlob biex il-konsultazzjonijiet jiġu integrati mad-djalogi politiċi, in-negozjati u d-dokumenti l-oħra li jirriżultaw mir-relazzjonijiet bejn l-UE u r-Russja, u jenfasizza li r-realizzazzjoni tad-drittijiet tal-bniedem għandha effett kruċjali, speċjalment b'konnessjoni ma' l-erba' 'spazji komuni' għall-koperazzjoni jew fi ħdan ftehima ta' sħubija u koperazzjoni futura, u huwa konvint li spazju komuni għal-libertà, is-sigurtà u l-ġustizzja ma jistax jinbena jekk il-kwistjonijiet tad-drittijiet tal-bniedem ma jippreżentawx parti essenzjali ta' dak ix-xogħol, inkluż mekkaniżmu ta' konsultazzjoni; Iħeġġeġ lill-Kummissjoni u lill-Kunsill sabiex jistabbilixxu obbligazzjonijiet konkreti u mekkaniżmi effiċjenti għall-monitoraġġ u l-verifika tas-sodisfar ta' l-obbligi li tkun impenjat ruħha għalihom ir-Russja, minbarra l-klawsola dwar id-drittijiet tal-bniedem, sabiex jinkiseb titjib konkret għas-sitwazzjoni ta' tħassib serju li għaddejja fir-Russja, bħal dik relatata mal-libertà ta' assoċjazzjoni, il-libertà tal-kelma u l-libertà ta' l-istampa u tal-midja; iħeġġeġ li jkunu segwiti r-rakkomandazzjonijiet u l-konklużjonijiet imressqa minn istituzzjonijiet internazzjonali u reġjonali u l-evalwazzjonijiet ta' l-NGOs dwar l-issodisfar tar-Russja tal-ftehimiet internazzjonali ewlenin dwar id-drittijiet tal-bniedem li hija tkun iffirmat; Djalogi bbażati fuq ftehima - Djalogi bbażati fuq il-Ftehima ta' Cotonou Jenfasizza l-bżonn sabiex b'mod sistematiku jikkunsidra kwistjonijiet dwar id-drittijiet tal-bniedem u d-demokrazija fid-djalogu politiku skond l-Artikolu 8 tal-Ftehima ta' Cotonou; jiġbed l-attenzjoni f'dan ir-rigward lejn il-bżonn li jkun stabbilit mekkaniżmu ċar u trasparenti u bażijiet ta' referenza għal djalogu politiku skond l-Artikolu 8; jesprimi t-tħassib tiegħu li, fin-nuqqas ta' mekkaniżmu bħal dan, hemm riskju reali li wieħed jista' jdur ma' l-Artikolu 96 u jevitah, fil-każ ta' urġenza speċjali dwar id-drittijiet tal-bniedem; Jistieden lill-Kunsill u lill-Kummissjoni sabiex jirrispettaw l-impenji fir-rigward ta' l-Artikolu 8 (dwar id-djalogu politiku), l-Artikolu 9 (dwar id-drittijiet tal-bniedem, il-prinċipji demokratiċi, l-istat tad-dritt u t-tmexxija tajba) u l-Artikoli 96 u 97 (dwar il-konsultazzjonijiet) tal-Ftehima ta' Cotonou; jistieden għall-parteċipazzjoni fid-djalogu mas-soċjetà ċivili skond l-Artikolu 8 u dwar l-involviment informali tas-soċjetà ċivili fil-preparazzjoni tal-konsultazzjonijiet skond l-Artikoli 96 li jistgħu jwasslu għal titjib fir-rigward tat-trasparenza u l-kontroll demokratiku; Jistieden lill-Kummissjoni sabiex tippreżenta lill-Parlament u lill-Assemblea Parlamentari Konġunta ACP-UE rapport li jiddefinixxi mekkaniżmu ċar u trasparenti li jippermetti li jiġu evalwati r-riżultati pożittivi u n-nuqqasijiet tad-djalogu politiku mal-pajjiżi ta' l-ACP; Jinnota r-riżultati pożittivi tal-proċess ta' konsultazzjonijiet skond l-Artikolu 96 tal-Ftehima ta' Cotonou, li parzjalment ġejjin min-natura istituzzjonalizzata u trasparenti tagħha, kif ukoll mir-rabta diretta ma' l-għajnuna għall-iżvilupp ta' l-UE, u jiġbed l-attenzjoni li dawn huma partikolarment evidenti meta jittieħdu passi kostruttivi, li joħorġu mid-djalogu, biex il-pajjiżi ta' l-ACP jiġu megħjuna jikkonformaw ma' l-istandards demokratiċi u jirrispettaw id-drittijiet tal-bniedem; jirrepeti l-istedina tiegħu biex dan l-eżempju jiġi applikat bl-istess mod għad-djalogi l-oħra; - Djalogi ma' l-Asja Ċentrali Jilqa' b'sodisfazzjon it-tisħiħ tad-djalogu politiku mal-pajjiżi ta' l-Ażja Ċentrali: il-Każakistan , ir-Repubblika tal-Kirgistan, it-Taġikistan , it-Turkmenistan u l-Użbekistan, u jistieden lill-Kummissjoni sabiex tiżgura li l-kwistjonijiet tad-drittijiet soċjali u tad-drittijiet tal-bniedem ma jiħdux it-tieni post wara l-interessi ekonomiċi u finanzjarji tal-pajjiżi ta' l-Ażja Ċentrali u ta' l-Unjoni Ewropea fl-oqsma ta' l-enerġija, il-kostruzzjoni u l-kummerċ; Jilqa' b'sodisfazzjon l-adozzjoni ta' l-abbozz ta'strateġija UE-Ażja Ċentrali mill-Kunsill Ewropew f'Ġunju 2007, li jinkludi strateġija dwar id-drittijiet tal-bniedem u d-demokratizzazzjoni li tista' tintuża bħala qafas għad-djalogu politiku; Jistieden lill-Kunsill u lill-Kummissjoni sabiex jistabbilixxu approċċ komprensiv u koerenti fuq medda qasira u medja ta' żmien għar-reġjun ta' l-Ażja Ċentrali kollu kemm hu, iżda wkoll għall-pajjiżi individwali b'mod separat, liema approċċ ikun jinkludi strateġija dwar id-drittijiet tal-bniedem u d-demokratizzazzjoni imsemmija hawn fuq; Jilqa' b'sodisfazzjon it-talba tal-Kunsill lill-awtoritajiet ta' l-Użbekistan sabiex iwaqqfu djalogu regolari dwar id-drittijiet tal-bniedem u jinnota li l-ewwel rawnd ta' diskussjonijiet saru f'Tashkent fit-8 u d-9 ta' Mejju 2007, u li saru żewġ laqgħat ta' esperti dwar il-massakru ta' l-Andijan; iqis li t-twaqqif ta' djalogu regolari m'għandux jikkostitwixxi ġustifikazzjoni suffiċjenti għat-tneħħija tas-sanzjonijiet; Jitlob li l-Parlament Ewropew ikun involut fid-deċiżjoni tal-bidu tad-djalogu, u li jitqiesu l-proposti l-oħra ta' dan ir-rapport waqt li d-djalogu jitkompla; Jistieden lill-Kunsill sabiex jistabbilixxi indikaturi speċifiċi mmirati lejn il-kisba ta' l-objettivi mixtieqa fid-djalogu ma' l-Użbekistan, filwaqt li tingħata attenzjoni partikulari lis-sitwazzjoni tad-difensuri tad-drittijiet tal-bniedem; - Djalogi bbażati fuq ftehima ta' sħubija u koperazzjoni skond il-Politika tal-Viċinanza Jistieden lill-Kunsill u lill-Kummissjoni sabiex jieħdu vantaġġ mill-kuntest attwali tas-sitwazzjoni fejn skadew il-Ftehimiet ta' Sħubija u Koperazzjoni ma' diversi pajjiżi ġirien, u sabiex jinnegozjaw ftehimiet ġodda, sabiex jintegraw b'mod sistematiku id-drittijiet tal-bniedem u d-djalogu effettiv dwarhom fil-ftehimiet futuri, inkluż mekkaniżmu ta' segwitu; Jiġbed l-attenzjoni għall-fatt li l-iskop ewlieni ta' l-ENP huwa li tiġi stabbilita relazzjoni privileġġata mal-ġirien tal-Lvant u tan-Nofsinhar ta' l-UE ibbażata fuq impenn mutwali għall-valuri komuni, prinċiparjament fl-oqsma ta' l-istat tad-dritt, it-tmexxija tajba u r-rispett għad-drittijiet tal-bniedem; jemmen li d-djalogi ta' l-UE jista' jkollhom impatt ikbar fuq ir-riforma fost il-ġirien ta' l-ENP b'kunsiderazzjoni għall-eżistenza tas-SottoKumitat għad-Drittijiet tal-Bniedem u r-riżultat tad-djalogu f'dak is-Sottokumitat; jiġbed l-attenzjoni li fil-każ ta' reġimi mhux demokratiċi jew ksur serju tad-drittijiet tal-bniedem, djalogu dwar id-drittijiet tal-bniedem għandu jkun ikkombinat ma' reazzjoni iktar b'saħħitha, bħall-kritika pubblika u miżuri oħra xierqa; Jistieden lill-Kummissjoni biex tuża lingwaġġ aktar ċar u biex tintroduċi impenji speċifiċi u li jistgħu jitqiesu mill-imsieħba ġirien fil-Pjanijiet ta' Azzjoni u fil-mandat tas-sottokumitati għad-drittijiet tal-bniedem, u jenfasizza l-ħtieġa li l-Kunsill u l-Kummissjoni jiksbu parteċipazzjoni attiva akbar mis-soċjeta ċivili, kemm fl-Ewropa kif ukoll fil-pajjiżi msieħba ġirien, fil-produzzjoni u l-monitoraġġ tal-Pjanijiet ta' Azzjoni ta' l-ENP u fl-applikazzjoni tal-klawsola dwar id-drittijiet tal-bniedem u d-demokrazija; jilqa' b'sodisfazzjon il-possibilità skond l-EIDHR, li jkun provdut appoġġ finanzjarju għall-proġetti mmirati lejn il-monitoraġġ tal-Pjanijiet ta' Azzjoni ta' l-ENP; Jitlob lill-Kummissjoni sabiex tagħmel sforzi akbar fit-twaqqif tas-sottokumitati għad-drittijiet tal-bniedem għall-pajjiżi kollha ta' l-ENP fejn dawn huma neqsin, u sabiex timplimenta dawk li s'issa għadhom mhumiex attivi sabiex tiżgura proċedura ta' monitoraġġ effettiva u sofistikata rigward l-implimentazzjoni ta' l-objettivi dwar id-drittijiet tal-bniedem u d-demokrazija stipulati fil-Pjanijiet ta Azzjoni; Jiġbed l-attenzjoni għall-fatt li l-kwistjonijiet tad-drittijiet tal-bniedem kienu eżaminati fis-Sottokumitati għall-Ġustizzja, il-Libertà u s-Sigurtà mwaqqfa mal-Moldova u l-Ukraina; itenni, madanakollu l-objettiv finali, li jikkonsisti fit-twaqqif ta' Sottokumitati dedikati esklussivament għad-Drittijiet tal-Bniedem għall-pajjiżi ENP kollha, inklużi dawk tan-Nofsinhar tal-Caucasus; jiġbed l-attenzjoni dwar id-deterjorazzjoni kontinwa tas-sitwazzjoni tad-drittijiet tal-bniedem fl-Ażerbajġan, u għaldaqstant jenfasizza l-ħtieġa partikulari li mill-aktar fis possibbli, jitwaqqaf Sottokumitat tad-Drittijiet tal-Bniedem ma' dak il-pajjiż; Jistieden lill-Kummissjoni u lill-Kunsill sabiex jiżguraw koperazzjoni ġenwina bejn is-sottokumitati tad-drittijiet tal-bniedem u dawk involuti fl-oqsma tal-ġustizzja u l-intern, minħabba li dawn il-kwistjonijiet huma konnessi mill-qrib; f'dan il-rigward, jitlob li l-Parlament jinżamm infurmat dwar il-proċess ta' tħejjija u ta' segwitu ta' din il-kwistjoni; Jistieden lill-Kunsill u lill-Kummissjoni sabiex iqisu l-possibilità li jiġu stabbiliti djalogu jew mekkaniżmi ta' konsultazzjoni mal-Libja dwar id-drittijiet tal-bniedem; Jistieden lill-Kunsill , fl-istennija ta' l-iffirmar ta' ftehima ta' assoċjazzjoni, sabiex jikkunsidra l-possibilità li jistabbilixxi mekkaniżmu ta' djalogu dwar id-drittijiet tal-bniedem mas-Sirja; Jenfasizza l-ħtieġa li jitwaqqaf sottokumitat istituzzjonalizzat għad-drittijiet tal-bniedem ma' l-Iżrael, li jissostitwixxi l-mekkaniżmu proviżorju attwali; Jitlob lill-Kunsill biex jinforma u jinvolvi lill-Assemblea Parlamentari Ewro-Mediterranja u lid-Delegazzjonijiet tal-Parlament għall-Kumitati ta' Koperazzjoni Parlamentari eżistenti bejn l-UE u l-pajjiżi tal-Lvant; - Djalogi ma' l-Amerika Latina Jistieden lill-Kunsill u lill-Kummissjoni biex jikkunsidraw li jintroduċu xi forma ta' mekkaniżmu speċifiku li jimmoniterja l-klawsola dwar id-drittijiet tal-bniedem fil-ftehimiet ta' l-UE ma' l-Amerika Latina u l-Amerika Ċentrali, pereżempju billi jissupplimentaw il-klawsoli dwar id-drittijiet tal-bniedem bi pjanijiet ta' azzjoni operattivi (simili għall-pjanijiet ta' azzjoni ta' l-ENP) u billi jitwaqqfu sottokumitati għad-drittijiet tal-bniedem, u f'dan ir-rigward, jenfasizza l-ħtieġa li jinforma b'mod sħiħ lill-Kumitati konġunti relevanti u lill-Kunsilli Konġunti dwar ir-riżultat ta' dawn id-djalogi, sabiex tittejjeb l-integrazzjoni tad-drittijiet tal-bniedem fid-djalogi politiċi ta' l-UE mal-pajjiżi f'dawn ir-reġjuni; Għaldaqstant jistieden lill-Kummissjoni sabiex tagħmel evalwazzjoni annwali tas-sitwazzjoni tad-drittijiet tal-bniedem fil-pajjiżi ta' l-Amerika Latina fuq il-bażi tal-pjanijiet ta' azzjoni u tas-sottokumitati tad-drittijiet tal-bniedem li ser jitwaqqfu; Jistieden lill-Kunsill u lill-Kummissjoni biex jinvolvu lis-soċjeta ċivili fit-tmexxija tad-djalogi dwar id-drittijiet tal-bniedem , bil-parteċipazzjoni xierqa tas-settur ta' mingħajr qligħ, u jikkunsidra li d-djalogu mal-Messiku jeħtieġ li jitjieb u jiġi ristrutturat sabiex iservi ta' eżempju li jista' jkun punt ta' riferiment għall-pajjiżi Latino-Amerikani l-oħra; Jistieden lill-Kummissjoni u lill-Kunsill biex jinkludu d-drittijiet tal-bniedem fin-negozjati li għaddejjin dwar il-ftehimijiet ta' assoċjazzjoni mal-Komunita Andina, l-Amerika Ċentrali, u l-Mercosur, u biex jinfurmaw lill-PE dwar il-progress f'dan il-qasam; Jistieden lill-Kunsill biex jinforma lill-Assemblea Parlamentari EU-Amerika Latina dwar id-djalogi u l-konsultazzjonijiet dwar id-drittijiet tal-bniedem, kif ukoll biex jinvolviha fihom; - Djalogi bbażati fuq ftehimiet ta' kummerċ u ta' koperazzjoni Jiġbed l-attenzjoni għall-fatt li l-ftehimiet ta' kummerċ u ta' koperazzjoni ta' l-UE ma' pajjiżi terzi jipprovdu li l-implimentazzjoni għandha tkun immonitorjata b'mod regolari mill-kumitati konġunti; jinnota li l-gruppi ta' ħidma tal-kumitati konġunti speċifiċi dwar id-drittijiet tal-bniedem, it-tmexxija tajba, l-istat tad-dritt u r-riforma fl-amministrazzjoni twaqqfu fl-2003, fuq bażi sperimentali, mal-Bangladexx, mal-Vjetnam u mal-Laos; Iqis li dawn id-djalogi għandhom jiġu inizjati mill-Kunsill fuq il-bażi ta' l-istess kriterji, u li r-riżultat tagħhom għandu jiġi diskuss fi ħdan id-djalogu politiku sabiex jitjiebu l-koerenza u l-konsistenza tal-politika ta' l-UE dwar id-drittijiet tal-bniedem ma' pajjiżi terzi; f'dan ir-rigward, jistieden lill-Kunsill u lill-Kummissjoni sabiex jinfurmaw lill-Parlament dwar ir-riżultati ta' dawn id-djalogi; Jerġa' jitlob li l-klawsola dwar id-drittijiet tal-bniedem u d-demokrazija tiġi estiża għall-ftehimiet ġodda kollha bejn l-Unjoni Ewropea u pajjiżi terzi, kemm dawk industrijalizzati u kemm dawk li qed jiżviluppaw, u inklużi ftehimiet settorjali bħal dawk dwar is-sajd, il-biedja, it-tessuti, il-kummerċ, u l-għajnuna teknika jew finanzjarja, bħal dak li sar ma' l-Istati ta' l-ACP; Jistieden lill-Kunsill, speċjalment lit-Trojka, biex japplikaw ir-rakkomandazzjonijiet stipulati f'dan ir-rapport fid-djalogi kollha ad hoc dwar id-drittijiet tal-bniedem, sabiex jiżguraw li dawn ikunu mmexxija b'mod aktar trasparenti u konsistenti mal-politiki esterni l-oħra ta' l-UE, u biex, qabel u wara li jseħħu dawn id-djalogi, jipprovdu informazzjoni lill-istituzzjonijiet l-oħra u b'mod partikulari lill-Parlament u lill-NGOs; Jistieden lill-Kummissjoni biex tapplika r-rakkomandazzjonijiet stipulati f'dan ir-rapport fid-djalogi stabbiliti bħala parti mid-dimensjoni esterna taz-zona ta' liberta, sigurta u ġustizzja, u biex, fl-interessi tal-koerenza interistituzzjonali, iżżomm infurmati lill-istituzzjonijiet l-oħra, b'mod speċjali lill-PE u l-NGOs, dwar l-iżviluppi, is-sustanza u r-riżultati ta' dawk id-djalogi; Djalogi ma' pajjiżi ta' l-istess fehma (il-Kanada, l-Istati Uniti, il-Ġappun, New Zealand) Jistieden lill-Kunsill biex japplika wkoll il-proposti imsemmija hawn fuq għall-konsultazzjonijiet tat-Trojka ma' msieħba ta' l-istess fehma, u biex iżid it-trasparenza u l-koerenza ma' politiki oħra ta' l-UE , u jirrakkomanda li dawn il-konsultazzjonijiet dwar kwistjonijiet tad-drittijiet tal-bniedem jintużaw sabiex jinħolqu sinerġiji u jinqasmu l-esperjenzi filwaqt li jindirizzaw it-tħassib dwar id-drittijiet tal-bniedem fir-rigward ta' pajjiżi li "jaħsbuha bl-istess mod"; Jilqa' b'sodisfazzjon l-inizjattivi riċenti biex is-soċjetà ċivili tiġi infurmata dwar l-aġenda ta' dawn id-djalogi u jitlob lill-Kunsill sabiex jadotta l-istess attitudni vis-a-vis l-Parlament; Jistieden biex il-Parlament jiġi infurmat dwar is-sustanza u r-riżultat permezz ta' laqgħat ta' informazzjoni regolari stabbiliti fuq bażi ugwali; Djalogi politiċi ma' pajjiżi terzi fejn għandu jiġi inkorporat komponent dwar id-drittijiet tal-bniedem Jistieden lill-Kunsill biex japplika wkoll il-proposti msemmija hawn fuq fid-djalogi politiċi kollha ma' pajjiżi terzi, speċjalment rigward l-aġenda u l-kontenut tad-djalogu; Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill (speċjalment lis-Segretarju Ġenerali/ir-Rappreżentant Għoli għall-Politika Barranija Komuni u għas-Sigurtà (CFSP), is-Sur Javier Solana, u lir-Rappreżentanta Permanenti tiegħu għad-Drittijiet tal-Bniedem, is-Sra Riina Koinka, u lill-membri tas-COHOM) u lill-Kummissjoni (inklużi l-kapijiet tad-delegazzjonijiet tagħha għall-pajjiżi terzi), lill-gvernijiet u l-parlamenti ta' l-Istati Membri, u lill-Ko-Presidenti ta' l-Assemblea Parlamentari Konġunta ta' l-ACP-UE, lill-President ta' l-Assemblea Parlamentari Ewro-Mediterranja u lill-Ko-Presidenti ta' l-Assemblea Parlamentari UE-Latino-Amerikana, kif ukoll lill-Ko-Presidenti tal-Kumitati ta' Koperazzjoni Parlamentari u tad-Delegazzjonijiet Interparlamentari bejn l-UE u l-pajjiżi kkonċernati . OPINJONI tal-Kumitat għad-Drittijiet tan-Nisa u l-Ugwaljanza bejn is-Sessi għall-Kumitat għall-Affarijiet Barranin dwar l-iffunzjonar tad-Djalogi u l-konsultazzjonijiet dwar id-Drittijiet tal-Bniedem ma' Pajjiżi Terzi Rapporteur għal opinjoni: SUĠĠERIMENTI Il-Kumitat għad-Drittijiet tan-Nisa u l-Ugwaljanza bejn is-Sessi jistieden lill-Kumitat għall-Affarijiet Barranin, bħala l-kumitat responsabbli, sabiex jinkorpora l-emendi li ġejjin fir-rapport tiegħu: A. billi d-drittijiet tan-nisa u t-tfal jiffurmaw parti inaljenabbli, integrali u indiviżibbli mid-drittijiet universali tal-bniedem, kif stabbilit fid-Dikjarazzjoni ta' Beijing u l-Pjattaforma ta' Azzjoni ta' l-1995, Jinsisti li d-drittijiet tan-nisa huma parti integrali mid-drittijiet tal-bniedem u jħeġġeġ lill-Kummissjoni biex tinkludi l-promozzjoni u l-ħarsien tad-drittijiet tan-nisa b'mod espliċitu u sistematiku f'kull djalogu ta' l-UE dwar id-drittijiet tal-bniedem u fil-konsultazzjonijiet dwar id-drittijiet tal-bniedem ma' pajjiżi terzi; jenfasizza, f'dan ir-rigward, il-bżonn li jitwaqqaf mekkaniżmu trasparenti li jikkonċerna speċifikament id-drittijiet tan-nisa għall-monitoraġġ tad-drittijiet tal-bniedem fil-ftehimiet esterni ta' l-UE u sabiex tittieħed azzjoni xierqa jekk din il-klawsola tinkiser; Ifakkar fl-importanza tas-soċjetà ċivili, speċjalment fl-attivitajiet ta' l-NGOs fil-promozzjoni tad-drittijiet tan-nisa, u jirrakkomanda li s-soċjetà ċivili tkun inkluża b'mod sħiħ fid-djalogi bejn l-Unjoni Ewropea u pajjiżi terzi f'dan il-qasam; Jistieden lill-Kummissjoni u lill-Kunsill sabiex isaħħu l-ko-azzjoni bejn inizjattivi relatati mal-ġeneru u tas-soċjetà ċivili skond l-istrumenti eżistenti Ewropej tad-drittijiet tal-bniedem u sabiex jinkoraġġixxu lill-pajjiżi terzi jiżguraw kollaborazzjoni u koordinazzjoni tax-xogħol ta' l-entitajiet u l-mekkaniżmi kollha tad-drittijiet tal-bniedem; Jistieden lill-Kummissjoni sabiex tissorvelja b'mod sistematiku r-ratifikazzjoni u l-implimentazzjoni tal-Konvenzjoni CEDAW u l-protokoll mhux obbligatorju marbut magħha fil-qafas tad-djalogu dwar id-drittijiet tal-bniedem ma' pajjiżi terzi u sabiex jirraporta dwar dan f'aġġornamenti regolari lill-Kumitat għad-Drittijiet tan-Nisa u l-Ugwaljanza bejn is-Sessi; jistieden lill-Kummissjoni u lill-Kunsill sabiex jiżguraw li d-drittijiet garantiti mill-Konvenzjoni huma rispettati f'dawk il-pajjiżi terzi sabiex tonqos id-differenza bejn l-eżistenza tad-drittijiet tan-nisa u l-eżerċitar effettiv ta' dawk id-drittijiet; Jirrakkomanda li l-Kummissjoni tagħmel lista speċifika għal ġeneru ta' diskriminazzjonijiet skond il-Konvenzjoni dwar l-Eliminazzjoni ta' Kull Forma ta' Diskriminazzjoni kontra n-Nisa (CEDAW) u l-Patti tad-Drittijiet tal-Bniedem bħala metodi ta' produzzjoni u proċess (PPMs) kif definit fil-qafas tad-WTO, sabiex titwaqqaf 'database' ta' prodotti u ditti li jistgħu eventwalment ikunu pprojbiti milli jkunu importati fl-UE; Jinsisti li d-drittijiet tan-nisa jkunu espliċitament indirizzati fid-djalogi dwar id-drittijiet tal-bniedem u b'mod partikolari l-ġlieda u l-eliminazzjoni tal-forom kollha ta' diskriminazzjoni u vjolenza kontra n-nisa u t-tfal bniet, inklużi l-forom kollha ta' prattiki tradizzjonali u użanzi li jagħmlu ħsara, pereżempju l-mutilazzjoni ta' l-organi sesswali femminili u ż-żwiġijiet bikrija jew sfurzati, il-forom kollha tat-traffikar tal-bnedmin, il-vjolenza domestika, il-qtil tan-nisa, l-isfruttar fuq il-post tax-xogħol u l-esplojtazzjoni ekonomika; Jinsisti fuq l-inklużjoni espliċita tad-drittijiet tan-nisa f'approċċ ibbażat fuq il-ġeneru fil-ġlieda kontra t-traffikar tal-bnedmin u b'mod partikolari t-traffikar tan-nisa u t-tfal għall-esplojtazzjoni sesswali jew għax-xogħol u għat-tneħħija ta' l-organi sesswali; Jenfasizza li għandhom jittieħdu miżuri speċifiċi sabiex jinkoraġġixxu iktar parteċipazzjoni qawwija tan-nisa fis-suq tax-xogħol, fl-affarijiet ekonomiċi u soċjali, fil-ħajja politika u fit-teħid ta' deċiżjonijiet u fil-prevenzjoni ta' konflitti u fis-soluzzjoni tagħhom, fil-bini u fir-rikostruzzjoni tal-paċi; jirrakkomanda parteċipazzjoni wiesgħa u bbilanċjata bejn is-sessi tal-Membri tal-Parlament Ewropew fl-evalwazzjoni ta' proġetti dwar id-drittijiet tal-bniedem iffinanzjati mill-KE u involviment ikbar tal-Parlament Ewropew fid-djalogi dwar id-drittijiet tal-bniedem ma' pajjiżi terzi; Iħeġġeġ lill-Kummissjoni tipprovdi taħriġ dwar id-drittijiet tal-nisa għall-istaff u l-uffiċjali kollha tad-delegazzjoni tal-Kummissjoni, speċjalment dawk inkarigati mid-drittijiet tal-bniedem u mill-attivitajiet ta' għajnuna umanitarja; Iħeġġeġ lill-Kummissjoni tadotta proposta għal kodiċi ta' kondotta għal uffiċjali ta' l-istituzzjonijiet u l-entitajiet tal-Komunità, b'mod partikolari waqt missjonijiet ta' l-UE f'pajjiżi terzi simili għal kodiċi ta' kondotta maħruġ min-NU; jikkunsidra li l-kodiċi għandu jesprimi b'mod ċar diżapprovazzjoni tax-xiri ta' servizzi sesswali, ta' forom oħra ta' esplojtazzjoni sesswali u ta' vjolenza bbażata fuq il-ġeneru, għandu jinkludi sanzjonijiet neċessarji f'każijiet ta' ksur ta' kondotta, u li uffiċjali għandhom jingħataw informazzjoni ddettaljata dwar il-kontenut tal-kodiċi ta' kondotta qabel jintbagħtu fuq missjoni; Jirrakkomanda l-adozzjoni ta' miżuri li jiżguraw ambjent sikur għan-nisa u tfal bniet, sabiex ikunu garantiti drittijiet ugwali għat-tfal bniet fl-edukazzjoni u t-taħriġ; jirrakkomanda l-promozzjoni tas-saħħa sesswali u riproduttiva u tad-drittijiet, inklużi d-dritt li jittieħdu deċiżjonijiet dwar riproduzzjoni mingħajr diskriminazzjoni, koerżjoni u vjolenza u l-għoti tas-setgħa lin-nisa, li se jikkontribwixxu għall-ġlieda kontra l-HIV/AIDS; Jirrakkomanda l-adozzjoni ta' miżuri li jsaħħu s-sigurtà fiżika tan-nisa u t-tfal bniet fil-kampijiet tar-refuġjati u li jissalvagwardaw u jipproteġu d-drittijiet tal-bniedem tal-persuni spostati; Jistieden lill-Kummissjoni sabiex kull sena tagħmel laqgħat ta' aġġornament dwar id-djalogi ta' l-UE dwar id-Drittijiet tal-Bniedem lill-Kumitat għad-Drittijiet tan-Nisa u l-Ugwaljanza bejn is-Sessi fl-oqsma kollha relatati mal-ġeneru; Jistieden lill-Kunsill u lill-Kummissjoni sabiex jiżguraw l-implimentazzjoni tad-Dikjarazzjoni ta' Beijing u l-Pjattaforma ta' Azzjoni; iħeġġeġ lill-Kunsill u lill-Kummissjoni sabiex jinkoraġġixxu lill-pajjiżi terzi jinkorporaw prospettiva dwar il-ġeneru fil-programmi ta' azzjoni nazzjonali u fid-drittijiet tal-bniedem u l-integrazzjoni sistematika tas-sessi fil-politiki nazzjonali; Iħeġġeġ lill-Kummissjoni sabiex tiżgura waqt id-djalogi dwar id-drittijiet tal-bniedem ma' pajjiżi terzi l-iżvilupp ta' programm edukattiv komprensiv dwar id-drittijiet tal-bniedem sabiex titqajjem kuxjenza fost in-nisa tad-drittijiet umani tagħhom u titqajjem kuxjenza ġenerali tad-drittijiet umani tan-nisa; Iħeġġeġ lill-Kunsill u lill-Kummissjoni sabiex jinkoraġġixxu pajjiżi terzi sabiex jinkorporaw il-prinċipju ta' l-ugwaljanza bejn in-nisa u l-irġiel fil-leġiżlazzjoni tagħhom, u sabiex jiżguraw permezz tal-liġi u strumenti xierqa oħra li dan jinkiseb u sabiex jiggarantixxu r-rispett għal dawn id-drittijiet fl-oqsma kollha; PROĊEDURA L-iffunzjonar tad-Djalogi tad-Drittijiet tal-Bniedem u l-konsultazzjonijiet dwar id-Drittijiet tal-Bniedem ma' Pajjiżi Terzi Numru tal-proċedura Kumitat responsabbli Opinjoni mogħtija minn Data tat-tħabbir fis-seduta plenarja Koperazzjoni aktar mill-qrib - data mħabbra fis-seduta plenarja Rapporteur għal opinjoni Data tal-ħatra Rapporteur għal opinjoni preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut/i preżenti għall-votazzjoni finali Sostitut/i preżenti għall-votazzjoni finali skond ir-Regola 178(2) Kummenti (informazzjoni disponibbli b'lingwa waħda biss) PROĊEDURA Rapport dwar l-iffunzjonar tad-Djalogi u l-konsultazzjonijiet dwar id-Drittijiet tal-Bniedem ma' Pajjiżi Terzi Numru tal-proċedura Kumitat responsabbli Data tat-tħabbir ta' l-awtorizzazzjoni fis-seduta plenarja Kumitat(i) mitlub(a) jagħti/u opinjoni Data tat-tħabbir fis-seduta plenarja Opinjoni(jiet) mhux mogħtija Data tad-deċizjoni Koperazzjoni akar mill-qrib Data tat-tħabbir fis-seduta plenarja Rapporteur(s) Data tal-ħatra Rapporteur(s) preċedenti Eżami fil-kumitat Data ta' l-adozzjoni Riżultat tal-votazzjoni finali Membri preżenti għall-votazzjoni finali Sostitut/i preżenti għall-votazzjoni finali Sostitut/i preżenti għall-votazzjoni finali skond ir-Regola 178(2) Kummenti (disponibbli b'lingwa waħda biss)